دستونک
منظور بسمل
من یاد گیتکہ ترا، ہِچ وڑا منا مہ شَمُش
تو چُنت رندا رَمُشتگ منا، وتا مہ شَمُش
برو بہ گَرد جہاں گَرد ہرکُجا، مہ شَمُش
ہما ودار، ہما راہ، تئی نَوا، مہ شَمُش
زَرگ گنوکی یے، گِیرام بے سمائی ے
کسے کہ گون کپیت آئی ءَ پدا مہ شَمُش
کسانی ءَ من ءُ تو جُوہ ءِ لاپ ءَ لیب کُتہ
آ وابیں نوبت ءُ باریگاں بے بَلا مہ شَمُش
بگندئے مَرگ پہ نادْراہءَ حَیریں دْراہی ے
دَوا کہ دست ءَ نیاتکہ، بکن دُعا، مہ شَمُش
ہمک وہد ءَ گِر ءُ بند رسم ءُ دود ٹہنت
تُری مَیا منی گندوک ءَ، بہہ مَیا، مہ شَمُش
تئی وش نیاتکاں ترا داشتہ دیدگانی سرا
منا کہ تْرانگ ءَ پِرّینگ ئے، گُڑا مہ شَمُش
دَمال ءَ لُڈ اِتگ بے وانک گْواتیانی تب ءَ
بہ جَن صدا ءِ سرا ساز، بے صدا مہ شَمُش
ہمیش بے بَریں دُنیا نہادی ے ہورکیں
دَغا مہ دئے تُری کسّ ءَ، بَلے وفا مہ شَمُش
بہ چار دشمن ءُ دوستاں، بزان نیک ءُ بد ءَ
مہ جن تو لنکک ءَ ماں دیدگ ءِ تہا مہ شَمُش
مہ بات کس چہ وتی ساہیں مَہرماں سرسِند
ماں وابے ءَ اگاں بوت ئے چہ وت جِتا، مہ شَمُش
من گُشتہ بسمل ءَ تئی حیرواہ حسابی اَنت
ہمے حیال ءَ دل ءَ بند، بے سما مہ شَمُش
برکا۔۔۔ 5-12-19